Publication: Magyar Közlöny
Issue: MK-2009-72 (Year: 2009, Number: 72)
Era: 2004-2010
Section: 2. számú melléklet a 25/2009. (V. 27.) OKM rendelethez
Paragraph Index: 233

3. Tájékozódás az élő és élettelen természetről 3.1. Az anyag Tudjon az anyag és a tárgy között különbséget tenni. Legyen képes az anyagfajták különbözőségeit felismerni és megadott szempont szerint azokat csoportosítani. Vegye észre az anyagfajta és a használat közti összefüggéseket. Legyen képes egyszerű anyagok technikai formálására, egyszerű használati tárgy készítésére. Ismerje meg vizsgálódásaival a közvetlen környezetében előforduló fontosabb élőlényeket és élettelen dolgokat. Ismerje fel az anyagok különböző halmazállapotát és halmazállapot-változását. Életkorának megfelelő szinten tudja megfogalmazni az anyag szerkezetével, összetételével kapcsolatos elképzeléseit, és játékos formában tudjon egyszerű keveréket, oldatot készíteni. 3.2. Energia Legyen jártas a természetben előforduló alapvető jelenségek, folyamatok és a köztük lévő kölcsönhatások felismerésére, egyszerű összefüggések magyarázatára. Legyen képes felismerni és néhány szóval megfogalmazni a természeti jelenségek változásának okait. Legyenek tapasztalatai energiaátalakulási folyamatokról konkrét pár-kölcsönhatások során (égéssel, hővel, fénnyel, halmazállapot-változásokkal kapcsolatos jelenségek). Tudatosuljon benne, hogy a technikai eszközöket működtető anyagok készletei végesek, ezért takarékosan kell bánni az anyagokkal és az energiával. 3.3. Információ Legyen képes a szűkebb környezetében lévő tárgyak és élelmiszerek érzékelhető és mérhető tulajdonságainak megtapasztalására. Tudjon információt szerezni a környezetében lévő tárgyakról, élőlényekről és az így szerzett ismeretekkel összehasonlításokat végezni. Tanítói segítséggel tájékozódjon gyermekenciklopédiákban, -lexikonokban. 3.4. A tér Tudjon tájékozódni térben. Legyen képes távolságokat megbecsülni és megmérni. Tudjon tájékozódni a lakóhelyén, az útvonalrajzokon, különböző méretarányú egyszerű térképvázlatokon és térképen. Ismerje a legfontosabb térképjeleket (vizek, domborzat, államhatár, települések). Legyen képes irányokat megadni viszonyítással vagy égtájakkal. Tudjon iránytűvel égtájakat meghatározni és irányított megfigyeléseket végezni a lakóhely környékén. Ismerje a lakóhelye földrajzi helyzetét Magyarországon. Ismerje fel a Földön kívüli térségek létét. 3.5. Idő és a mozgás Tudjon tájékozódni a mindennapok időviszonyaiban. Szerezzen gyakorlatot az idő becslésében és mérésében. Ismerje és használja az idő tagolására szolgáló kifejezéseket: perc, óra, nap, hét, hónap, év. Tudja használni az időmeghatározó kifejezéseket: amikor kicsi (óvodás stb.) voltam, amikor szüleim gyerekek (fiatalok stb.) voltak, amikor a nagyszüleim gyerekek stb. voltak, nagyon régen. Tudjon az időben viszonyításokat végezni (pl. előbb, később, ugyanakkor, most, régebben, nagyon régen) és eseményeket, jelenségeket, tárgyakat, személyeket időrendbe állítani. Ismerje a napszakok, évszakok váltakozását. Tudja, hogy az idő múlása hatással van az élőlényekre, azok is megváltoznak. Ismerje fel a helyváltoztató mozgás és az eltelt idő közti összefüggéseket. Legyen képes a mozgásokat egyszerű szempontok alapján összehasonlítani. 3.6. Lakóhely, Magyarország, a Föld és az Univerzum Ismerje meg az iskolája, a lakóhelye múltját, hagyományait, szokásait és az iskolai élet legfontosabb szabályait. Ismerje a lakóhely és hazánk nagytájainak természeti adottságait és az emberek életét e területeken, valamint a nemzeti 2009/72. szám ünnepeinkhez és jelképeinkhez kapcsolódó eseményeket. Ismerje fel, hogy hazánkban élnek különböző kisebbségek és népcsoportok, ismerje meg hagyományaikat. Alkalmazza a viselkedési és illemszabályokat. Ismerje meg a biztonságos közlekedés rá vonatkozó szabályait. Tudja, hogyan előzheti meg a baleseti helyzeteket. Tudjon elemi ismereteket gyűjteni az égitestekről, és legyen képes egyszerű megfigyeléseket végezni a meglévő tudásának az ellenőrzésére. Legyen elemi szintű ismerete a Föld alakjáról és a Naprendszerről. 3.7. Rendszer Legyen képes környezetében megfigyelhető természetes és mesterséges rendszerek felismerésére, a változások elkülönítésére és leírására (pl. élőlények és környezetük, élőlények szervei, a víz szerepe a természetben). 3.8. Az élet Legyen elképzelése az élet értelmezésére, el tudja választani az élőt az élettelentől. Tegyen szert elemi evolúciós szemléletre a születéssel, az egyedfejlődéssel kapcsolatban. Legyen képes az élőlények főbb jellemzőit megfigyelni, elmondani, lerajzolni és néhány mondatban leírni. Tudjon élőlényeket egyszerű csoportokba (pl. növény-állat, emlős-madár-rovar, fásszárú-lágyszárú) sorolni. Ismerje testének felépítését, működését és az egészséges fejlődéshez szükséges élelmiszereket, az egészséges életmód feltételeit. Figyelje saját testének működését, és ismerje fel az egészségestől eltérő változásokat, a betegség tüneteit. Rendelkezzen az egészsége megőrzéséhez szükséges higiénés szokásokkal, tudja, mit kell tennie szervezete egészséges fejlődése érdekében. Fogadja el a testi fogyatékkal élő embereket, alakuljon ki irántuk segítőkész magatartás. Becsülje meg környezete értékeit. Ismerje a környezetét szennyező anyagokat. Lássa be, hogy a környezet állapota hatással van minden élőlény életére és az ember egészségére. Gyakorolja azokat a tevékenységeket, amelyek az otthon, a lakóhely, a szülőföld szeretetéhez vezetnek. Témakörök, óraszámok a témakörökhöz

Source: https://magyarkozlony.hu/hivatalos-lapok/826315756dde14367a52bfa8662afba2eb226873/dokumentumok/53eca0ebcc2dd99be76329d5cd5d977260eb80b4/letoltes